Fakultetets uddannelsesservice har svaret, at de ikke kan behandle hans anmodning på nuværende tidspunkt, da »der foreligger en uafklaret retstilstand.«

Uddannelsesservice henviser til, at Datatilsynet har meldt ud, at udleveringen af specialer kan være i strid med persondataforordningen, og så længe tilsynet behandler spørgsmålet, kan Jura ikke træffe en afgørelse.

Det er ikke lykkes at få en kommentar fra chefen for Uddannelsesservice på Jura eller fra Datatilsynet.

Åben adgang på AAU

Peter Huggler kalder det urkomisk, at Uddannelsesservice ikke bare kan strege eventuelle personfølsomme oplysninger ud på de to specialer.

Han henviser til, at det stadig er muligt at se specialer på Aalborg (AAU) og Aarhus Universitet (AU), og de er jo underlagt de samme regler i persondataforordnigen som KU, men de har ingen specialer om maritim erstatningsret.

I Aalborg oplyser de, at alle specialer ganske rigtigt er tilgængelige for alle både i og uden for universitetet.

Derudover er der en database med øvrige studie- og semesterprojekter, men den kræver et AAU-login, og det er frivilligt, om studerende vil uploade deres projekter til den.

Aarhus har adgang for studerende og ansatte

I Aarhus har de lukket for den offentlige adgang, men alle studerende og ansatte, der befinder sig på campus har adgang til specialerne via universitetets netværk og uden for universitetet via en VPN-forbindelse.

På AU har de gravet specialearkivet igennem for at sikre sig, at der ikke står cpr-numre på nogle af specialerne, og for at sikre sig at de studerende har underskrevet en samtykkeerklæring til, at deres speciale må udlånes.

Peter Huggler har nu opsporet to relevante specialer på universitetet i Oslo og har skrevet til en professor på stedet for at få dem udleveret.

I Norge er specialerne også tilgængelige, men det kræver et login til databasen.